কর্পোরেট ব্র্যান্ডিং বা প্রচার এর ক্ষেত্রে রঙ একটা বিশাল ব্যাপার। আপনি যখন রাস্তায় হাটতে হাটতে দূরে কোন একটা বিলবোর্ডে নীল রঙের একটা ফুলের পাপড়ি দেখেন বুঝতে পারেন এটা গ্রামীণফোন। আপনাকে এই সামান্য বোঝানোর জন্য গ্রামীণফোনকে কি পরিমাণ ব্র্যান্ড মার্কেটিং এ পয়সা ঢালতে হয়েছে তা যদি একবার জানতেন! এটা শুধু গ্রামীণফোনের ক্ষেত্রে নয় আপনি যখন কমলা রঙ দেখেন ভাবতে থাকেন বাংলালিংক বা কটকটে লাল মানে রবি। আসলে আপনার মনে রঙের খেলাটা আপনাকে বলে দেয় কোনটা কোন ব্র্যান্ড। এইবার একবার আপনার চারপাশে তাকিয়ে দেখুনতো। দেখবেন প্রায় সবকটি রং কোন না কোন ব্র্যান্ড দখল করে রেখেছে। আপনি কখনোই কমলা বা লাল রঙের কিছু দেখবেন না গ্রামীনফোনের কোন প্রচার মাধ্যমে। ঠিক তেমনটি অন্যদের ক্ষেত্রেও। এর মানে এরা নিজেদের মধ্যে রঙ নিয়ে এক অন্যরকম যুদ্ধে মেতে আছে। আর কর্পোরেট ভাষায় এর নাম কালার ব্র্যান্ডিং।